Winter hat vorbotten vsgisendet
Winter hat vorbotten vsgisendet·
die hant vogel suͤssen sang erwendet·
so velwent si dem sumer sin schone var·
der botten heisset einer súrú bise·
dú lêrt mangen húre citerwise
darnach wirt man snewes vnd rifen schier gewar·
so heisset einer twer
der truͤbt die tage clar·
winter bringet her·
vns sorge vnd anderswar·
wunnen bar·
werdent dú lant so gar·

So sach man ǒch dike an schonen frowen·
wunnen mer danne man nu muge geschowen·
si bergent nu keln blank vnd nekelin·
vnd ir hǒbit· wîsse hende ǒch dike·
winter wendet vns suͤsser ǒgenblike·
man sach dur klein ermel blanker arme schin·
so sach man in wiblich
sten ir kleinen lin·
nv went sú sich
zihen in die stuben hin·
lichter schin·
wil leider túre sin·

Doch můs ich vor allen noͤten klagen·
dc mich lat min frowe iamer tragen·
si tůt glich wies min nit muge minne han·
swc ich darna trostes an si můte·
gan si mir nit heils dú reine gůte·
so ist gar verlorn dc ich mich an si lan·
nu enmag ichs nit·
wan si ist so wol gitan·
doch ensol si licht
den můt nit iemer han·
vf den wan·
dinge ich noch sender man·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse